જવાબમાં બૅટિંગમાં ઊતરેલી બ્રહ્મક્ષત્રિય ટીમના બૅટ્સમેનો પર ખંભાતી વીસા શ્રીમાળી જૈનના બોલરો શરૂઆતથી જ હાવી થઈ ગયા હતા. પહેલી ઓવરમાં જ બે રનના સ્કોર પર ઓપનર હિરેન નિર્મલ આઉટ થઈ જતાં ટીમને ઝટકો લાગ્યો હતો. ખંભાતી વીસા શ્રીમાળી જૈનના ઋષભ દંતારા અને રોનક શાહે બીજી અને ત્રીજી ઓવરમાં વધુ એક-એક વિકેટ પાડીને બ્રહ્મક્ષત્રિયની બૅટિંગની કમર તોડી નાખી હતી. પાંચમી ઓવરની શરૂઆતમાં સ્કોર હતો ૨૮ રન ત્યારે બોલર રોનક શાહે બે વિકેટો ખેરવીને બ્રહ્મક્ષત્રિયના મહામહેનતે બનેલા સ્કોરમાંથી ૨૦ રન માઇનસ કરાવ્યા હતા, પરંતુ એ જ ઓવરમાં રોનક શાહે વિકેટ મેળવી હોવા છતાં વાઇડ બૉલની ભરમાર દ્વારા માઇનસ થયેલો સ્કોર સરભર થઈને ફરી એક વખત ઓવરના અંતે ૨૭ થઈ ગયો હતો. પાંચમા અને આઠમા ક્રમે બૅટિંગમાં ઊતરેલા જનક મેર (૨૦) અને નીલેશ છાટબાર (૧૯)ની પાર્ટનરશિપ તેમ જ બોલિંગ-ટીમના કુલ ૩૪ એક્સ્ટ્રા રનની મદદથી બ્રહ્મક્ષત્રિયે ૯.૧ ઓવરમાં ૬ વિકેટે ૭૦ રન કરીને જીત મેળવી લીધી હતી. આ જીત સાથે બ્રહ્મક્ષત્રિયે સૌપ્રથમ વાર મિડે-ડે કપમાં પ્રી-ક્વૉર્ટરમાં પ્રવેશ મેળવ્યો હતા અને હવે એનો સામનો ૨૦૧૦ની ચૅમ્પિયન ટીમ કપોળ સામે થશે.